Forslag til Rådets direktiv om ændring af direktiv 68/414/EØF om forpligtelse for EØF's medlemsstater til at opretholde minimumslagre af mineralolie og/eller mineralolieprodukter (98/C 160/09) (EØS-relevant tekst) KOM(1998) 221 endelig udg. - 98/0137(CNS)

(Forelagt af Kommissionen den 15. april 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 103 A, stk. 1,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådet har vedtaget direktivet af 20. december 1968 (1) om forpligtelse for EØF's medlemsstater til at opretholde minimumslagre af mineralolie og/eller mineralolieprodukter;

importeret mineralolie og mineralolieprodukter spiller fortsat en vigtig rolle for Fællesskabets forsyning med energiprodukter; enhver vanskelighed, selv af forbigående art, som fører til en nedgang i leveringerne af eller kraftige prisstigninger på disse produkter på de internationale markeder, vil kunne forårsage alvorlige forstyrrelser i den økonomiske aktivitet i Fællesskabet; Fællesskabet skal derfor være i stand til at afbøde eller i hvert fald mindske de negative virkninger af en sådan eventualitet; det er nødvendigt at ajourføre direktiv 68/414/EØF for at tilpasse det til de faktiske forhold på Fællesskabets indre marked og til udviklingen på oliemarkederne;

Rådet fastsatte i direktiv 73/238/EØF af 24. juli 1973 (2) hensigtsmæssige foranstaltninger - herunder også om, hvordan der skal trækkes på olielagre - som skal iværksættes i tilfælde af vanskeligheder med forsyningen af mineralolie og mineralolieprodukter til Fællesskabet; medlemsstaterne har indgået tilsvarende forpligtelser i aftalen om et internationalt energiprogram (3);

det er vigtigt, at olieforsyningssikkerheden forbedres;

det er nødvendigt, at de organisatoriske ordninger for olielagre sikrer, at det indre marked kan fungere hensigtsmæssigt;

bestemmelserne i dette direktiv berører på ingen måde traktatens anvendelse, navnlig ikke bestemmelserne om det indre marked og konkurrence;

i overensstemmelse med nærhedsprincippet og proportionalitetsprincippet i henhold til traktatens artikel 3 B kan målsætningen om opretholdelse af et højt niveau for olieforsyningssikkerheden i Fællesskabet gennem pålidelige og gennemsigtige mekanismer baseret på solidaritet mellem medlemsstaterne, samtidig med at reglerne om det indre marked og konkurrence overholdes, iværksættes mere effektivt på fællesskabsplan; dette direktiv er derfor begrænset til de mindstekrav, der er nødvendige for at opfylde denne målsætning, og går ikke ud over, hvad der er nødvendigt til dette formål;

det er nødvendigt, at medlemsstaterne kan disponere over lagre, hvis der opstår vanskeligheder med olieforsyningen; medlemsstaterne skal have beføjelse og kapacitet til at kontrollere brugen af lagrene, så de omgående kan stilles til rådighed til gavn for de områder, hvor der er størst behov for olieforsyninger;

organisatoriske ordninger for opretholdelse af lagre skal sikre, at lagrene er til rådighed og tilgængelige for forbrugeren;

de organisatoriske ordninger for opretholdelsen af lagre bør være gennemsigtige og sikre en retfærdig og ikke-diskriminatorisk fordeling af byrden ved lagerpligten; omkostningerne ved at opretholde olielagre bør derfor fremgå af slutprisen på de olieprodukter, der sælges på det pågældende marked;

medlemsstaterne kan for at organisere opretholdelsen af lagre som ovenfor anført gøre brug af et system baseret på en særlig lagerorganisation, som opretholder alle eller en del af de lagre, der udgør deres lagerpligt; en eventuel resterende del bør opretholdes af raffinaderier og andre markedsoperatører; et partnerskab mellem staten og olieindustrien er afgørende for at sikre effektive og pålidelige oplagringsmekanismer;

stor indenlandsk produktion bidrager i sig selv til forsyningssikkerheden; udviklingen på oliemarkedet kan berettige til en større maksimal fritagelse fra lagerpligten for medlemsstater med indenlandsk olieproduktion;

der bør vedtages fremgangsmåder, som i forvejen følges af Fællesskabet og medlemsstaterne i relation til deres internationale forpligtelser og aftaler; som følge af ændringer i mønstret i olieforbruget er den internationale lufttrafiks bunkring blevet en væsentlig bestanddel af dette forbrug; denne bunkring er en del af det indenlandske forbrug;

der er behov for at tilpasse og forenkle Fællesskabets statistiske indberetningssystem for olielagre;

olielagre kan i princippet opretholdes hvor som helst i Fællesskabet, og det bør derfor gøres lettere at oprette lagre uden for det nationale område; beslutninger om oprettelse af lagre uden for det nationale område skal træffes af myndighederne i den pågældende medlemsstat, afhængigt af medlemsstatens behov og hensynet til forsyningssikkerheden; hvor der er tale om »lagre omfattet af lagerdækningsaftaler (om lagre for andre lagringspligtige)«, er der behov for mere detaljerede regler for at sikre, at disse lagre er til rådighed og tilgængelige i tilfælde af vanskeligheder med olieforsyningen;

det er formålstjenligt at styrke det administrative tilsyn med lagrene og indføre effektive mekanismer for kontrollen med og opgørelsen af lagre; det er nødvendigt at indføre sanktioner for at kunne håndhæve en sådan kontrol;

med Rådets direktiv 72/425/EØF af 19. december 1972 blev den referenceperiode, der er nævnt i artikel 1, stk. 1, i direktiv 68/414/EØF, forøget fra 65 til 90 dage, og der blev fastsat nærmere vilkår for gennemførelsen af denne forøgelse; bestemmelserne i direktiv 72/425/EØF er blevet overflødige med nærværende direktiv; direktiv 72/425/EØF skal derfor ophæves;

Rådet bør holdes løbende underrettet om situationen vedrørende mindstelagre i Fællesskabet -

UDSTEDT FØLGENDE DIREKTIV:

Artikel 1

I direktiv 68/414/EØF foretages følgende ændringer:

1) Artikel 1 affattes således:

»Artikel 1

1. Medlemsstaterne fastsætter administrativt eller ved lov bestemmelser, der er egnede til på Det Europæiske Fællesskabs område i henhold til bestemmelserne i artikel 7 stadig at holde lagrene af mineralolieprodukter på et niveau, der for hver kategori af mineralolieprodukter, som omhandles i artikel 2, svarer til det nationale forbrug i mindst 90 dage, beregnet efter det gennemsnitlige daglige forbrug i det foregående kalenderår.

2. Den del af det indenlandske forbrug, som dækkes af produkter fremstillet af råolie, som udvindes af undergrunden i den pågældende medlemsstat, kan fratrækkes med indtil 25 % af det nævnte indenlandske forbrug.«

2) Artikel 2 udgår.

3) Artikel 3 bliver artikel 2, og der indsættes følgende som sidste afsnit:

»Skibsfartens bunkring medregnes ikke i det indenlandske forbrug. Den internationale lufttrafiks bunkring medregnes i det indenlandske forbrug.«

4) Følgende indsættes som artikel 3:

»Artikel 3

1. Lagre, der opretholdes i henhold til artikel 1, er til medlemsstaternes fulde rådighed, såfremt der opstår vanskeligheder med at få olieforsyninger. Medlemsstaterne sikrer, de har lovfæstet beføjelse til at kontrollere lagrenes brug under sådanne omstændigheder.

Medlemsstaterne sikrer, at disse lagre er til rådighed og tilgængelige når som helst; de gennemfører ordninger, der giver mulighed for at identificere, opgøre og kontrollere lagrene.

2. Medlemsstaterner sikrer, at rimelige og ikke-diskriminatoriske vilkår er gældende i deres oplagringsordninger.

Den omkostningsmæssige byrde ved at opretholde lagre i henhold til artikel 1 identificeres ved hjælp af gennemsigtige ordninger i den endelige produktpris på de pågældende olieprodukter. Såfremt det udelukkende er kommercielle foretagender, der opretholder lagre, kan den omkostningsmæssige byrde ved opretholdelsen af lagre være vejledende.

3. For at opfylde kravene i stk. 1 og 2 kan medlemsstaterne beslutte at gøre brug af en særlig lagerorganisation, som er ansvarlig for opretholdelsen af alle eller en del af lagrene.

To eller flere medlemsstater kan beslutte at gøre brug af en fælles lagerorganisation. I så fald er de i fællesskab ansvarlige for overholdelsen af de forpligtelser, der hidrører fra dette direktiv.«

5) Artikel 4 affattes således:

»Artikel 4

Medlemsstaterne afgiver til Kommissionen en i overensstemmelse med artikel 5 og 6 opstillet statistisk opgørelse over de ved slutningen af hver måned bestående lagre; samtidig angiver de, hvor mange dages gennemsnitligt forbrug i det forudgående kalenderår disse lagre svarer til. Denne opgørelse skal afgives senest den 25. dag i den anden måned efter den måned, opgørelsen vedrører.

Skæringsdatoen for det årlige forbrug, på grundlag af hvilket den nye lagerpligt beregnes, er den 31. marts hvert år.

I den statistiske opgørelse opgøres lagre af jetbrændstof af petroleumstypen særskilt under kategori II.«

6) Artikel 5 affattes således:

»Artikel 5

De lagre, der kræves opretholdt i henhold til artikel 1, kan både være i form af mineralolie og halvfabrikata og i form af færdige produkter.

De færdige produkter skal i den statistiske opgørelse over lagrene, der omhandles i artikel 4, opføres med deres faktiske vægt. Mineralolie og halvfabrikata medregnes således:

- enten i det omfang, i hvilket hver kategori af produkter er blevet fremstillet i den pågældende medlemsstats raffinaderier i det foregående kalenderår,

- eller i det forhold, der består mellem på den ene side den i løbet af det foregående kalenderår i den pågældende stat fremstillede totale mængde af produkter, der er undergivet lagerpligten, og på den anden side mængden af mineralolie anvendt i det samme år; dette gælder dog kun indtil 40 % af den samlede lagerpligt for første og anden kategori (benzin og gasolie) og kun indtil 50 % for tredje kategori (fuelolier).

Blandingsprodukter kan, når de er bestemt til fremstilling af de i artikel 2 nævnte færdigprodukter, træde i stedet for de produkter, der skal fremstilles deraf.«

7) Artikel 6 ændres således:

a) Stk. 1 affattes således:

»1. Ved beregningen af den i artikel 1 omhandlede minimumsmængde skal alene de mængder, der er oplagret i henhold til artikel 3, medtages i den statistiske opgørelse.«

b) Stk. 2 affattes således:

»2. Til gennemførelse af dette direktiv kan der inden for rammerne af særlige mellemfolkelige aftaler på én medlemsstats område oprettes lagre af virksomheder, der er etableret i en anden medlemsstat.

I dette tilfælde kan den medlemsstat, på hvis område disse lagre er oprettet i henhold til en sådan aftale, ikke modsætte sig, at lagrene overføres til de andre medlemsstater, på hvis vegne lagrene opretholdes i henhold til aftalen; den udøver kontrol med disse lagre i overensstemmelse med de i aftalen fastsatte procedurer, men medregner dem ikke i sin statistiske opgørelse. Den medlemsstat, som lagrene er bestemt for, kan medregne dem i sin statistiske opgørelse.

Sammen med den i artikel 4 omhandlede statistiske opgørelse sender hver medlemsstat en indberetning til Kommissionen om de lagre, der opretholdes på dens eget område til brug for en anden medlemsstat, samt om de lagre, der opretholdes i andre medlemsstater til dens eget brug. I begge tilfælde anføres lagrenes placering, oplagrede mængder og produktkategori - eller mineralolie - i indberetningen.

Kommissionen skal gøres bekendt med udkast til de i første afsnit nævnte aftaler, og den kan meddele de pågældende regeringer sine synspunkter. Så snart aftaler er indgået, skal de meddeles Kommissionen, som underretter de andre medlemsstater herom.

En medlemsstat, som beslutter ikke at opretholde lagre i en anden medlemsstat i henhold til sådanne aftaler, underretter Kommissionen om begrundelsen for en sådan beslutning.

Aftalerne skal opfylde følgende vilkår:

- vedrøre mineralolie og alle mineralolieprodukter, som omfattes af dette direktiv,

- fastsætte vilkår og ordninger for opretholdelsen af lagre med det formål at sikre kontrollen med og rådigheden over disse lagre,

- angive den fremgangsmåde, som skal sikre kontrollen med og identifikationen af de omhandlede lagre,

- principielt være indgået med ubegrænset varighed,

- præcisere, at der, såfremt ensidig opsigelse kan ske, ikke må gøres brug af den i en forsyningskrise, og at Kommissionen under alle omstændigheder skal underrettes forud for enhver opsigelse.

Såfremt lagre, der er oprettet i henhold til sådanne aftaler, ikke ejes af den virksomhed eller den særlige lagerorganisation, som er undergivet lagerpligten, men er overdraget denne virksomhed eller denne særlige lagerorganisation af en anden virksomhed eller en anden særlig lagerorganisation, skal følgende betingelser overholdes:

- den virksomhed eller den særlige lagerorganisation, hvortil lagrene er overdraget, skal have kontraktmæssig ret til at råde over lagrene i overdragelsesperioden; de nærmere regler for fastsættelsen af prisen for denne rådighed vedtages efter fælles overenskomst mellem parterne,

- minimumsoverdragelsesperioden skal være 90 dage,

- lagerets placering og mængden og kategorien af lagrede produkter eller mineralolie i det pågældende lager skal specificeres.«

c) Stk. 3, andet afsnit, affattes således:

»Som følge heraf må især følgende udelukkes af de statistiske opgørelser: mineralolie på oliefelter, de til bunkring for skibsfarter bestemte mængder, mængder i direkte transit, med undtagelse af de under stk. 2 omhandlede lagre, samt mængder, der befinder sig i olierørledninger, motortankvogne, jernbanetankvogne, tanke ved detailsalgssteder og hos småforbrugere. Af den statistiske opgørelse skal endvidere udelukkes mængder, som befinder sig hos militæret og mængder, der hos olieselskaberne er reserveret militæret.«

8) Følgende indsættes som artikel 6a:

»Artikel 6a

Medlemsstaterne vedtager de nødvendige bestemmelser og foranstaltninger for at sikre kontrollen og tilsynet med lagrene. De indfører mekanismer med henblik på at kontrollere lagrene i overensstemmelse med dette direktiv.«

9) Følgende indsættes som artikel 6b:

»Artikel 6b

Medlemsstaterne fastsætter de sanktioner, der skal anvendes i tilfælde af overtrædelse af de nationale bestemmelser, som er vedtaget i henhold til dette direktiv, og træffer passende foranstaltninger til at sikre, at disse bestemmelser anvendes. Sanktionerne skal være effektive, stå i rimeligt forhold til overtrædelsen og have en afskrækkende virkning. Medlemsstaterne underreter Kommissionen om disse bestemmelser senest den 31. december 1999 samt om eventuelle senere ændringer hurtigst muligt.«

Artikel 2

Direktiv 73/425/EØF ophæves med virkning fra den 31. december 1999.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter straks Kommissionen herom. De anvender disse bestemmelser fra den 1. januar 2000.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 4

Kommissionen forelægger med jævne mellemrum Rådet en beretning om situationen vedrørende lagrene i Fællesskabet, som krævet i henhold til direktiv 68/414/EØF. Den første beretning forelægges for Rådet i løbet af det andet år efter den i artikel 3, stk. 1, fastsatte dato.

Artikel 5

Dette direktiv er rettet til medlemsstaterne.

(1) EFT L 308 af 23.12.1968, s. 14; direktivet er senest ændret ved direktiv 72/425/EØF (EFT L 291 af 28.12.1972, s. 154).

(2) EFT L 228 af 16.8.1973, s. 1.

(3) Senest ændret den 7. august 1992.